送吳興太守盧給事赴兵部侍郎召四首以邦家之光爲韻  其四
作者：劉一止
朝代：宋

paragraphs: 西雍拜顔色，振鷺俱分行。
繡衣浙江濱，再上君子堂。
首尾二十載，持槖侍明光。
厭看南朝山，易綰吳興章。
煌煌朱兩轓，照我梓與桑。
怪我衫始青，憐我鬢已蒼。
頗復見勞苦，感慨激中腸。
向來官如泥，葡萄換西凉。
剪翎但鳴悲，坐閱百鳥翔。
公爲世良師，醫國有禁方。
頗聞藥籠中，臭味久已嘗。
小草存遠志，未用出聲妨。
採掇公弗疑，結根稔風霜。